title: Komisijas Direktīva 2010/42/ES ( 2010. gada 28. jūnijs ), ar ko groza Padomes Direktīvu 91/414/EEK, lai tajā iekļautu FEN 560 (grieķu sierāboliņa sēklu pulveri) kā darbīgo vielu  (Dokuments attiecas uz EEZ )

text:
               29.6.2010

               LV

               Eiropas Savienības Oficiālais Vēstnesis

               L 161/6

         KOMISIJAS DIREKTĪVA 2010/42/ES
   (2010. gada 28. jūnijs),
   ar ko groza Padomes Direktīvu 91/414/EEK, lai tajā iekļautu FEN 560 (grieķu sierāboliņa sēklu pulveri) kā darbīgo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Saskaņā ar Direktīvas 91/414/EEK 6. panta 2. punktu Francija 2003. gada 24. jūnijā saņēma pieteikumu no uzņēmuma Société occitane de fabrications et de technologie par darbīgās vielas FEN 560 (saukta arī par grieķu sierāboliņu vai grieķu sierāboliņa sēklu pulveri) iekļaušanu Direktīvas 91/414/EEK I pielikumā. Ar Komisijas Lēmumu 2004/131/EK (2) tika apstiprināts, ka dokumentācija ir pilnīga, proti, principā to var uzskatīt par atbilstīgu Direktīvas 91/414/EEK II un III pielikuma prasībām par datiem un informāciju.

               (2)

               Šīs darbīgās vielas iedarbība uz cilvēku veselību un vidi ir novērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz pieteikuma iesniedzēja paredzētajiem izmantošanas veidiem. Izraudzītā ziņotāja dalībvalsts 2005. gada 18. februārī iesniedza novērtējuma ziņojuma projektu.

               (3)

               Dalībvalstu un Eiropas Pārtikas nekaitīguma iestādes (EFSA) speciālisti 2009. gada 18. decembrī izskatīja novērtējuma ziņojuma projektu un sagatavoja EFSA secinājumus par speciālistu veikto darbīgās vielas grieķu sierāboliņa sēklu pulvera (FEN 560) pesticīdu riska novērtējuma pārskatīšanu (3). Dalībvalstis un Komisija pārskatīja šo ziņojumu Pārtikas aprites un dzīvnieku veselības pastāvīgajā komitejā, un 2010. gada 11. maijā tas tika pabeigts kā Komisijas pārskata ziņojums par FEN 560 (grieķu sierāboliņa sēklu pulveri).

               (4)

               No dažādajām veiktajām pārbaudēm izriet, ka augu aizsardzības līdzekļi, kas satur FEN 560 (grieķu sierāboliņa sēklu pulveri), kopumā varētu atbilst Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši attiecībā uz pārbaudītajiem izmantošanas veidiem, kas sīki izklāstīti Komisijas pārskata ziņojumā. Tādēļ ir lietderīgi iekļaut FEN 560 (grieķu sierāboliņa sēklu pulveri) minētās direktīvas I pielikumā, lai nodrošinātu, ka atļaujas par augu aizsardzības līdzekļiem, kas satur šo darbīgo vielu, visās dalībvalstīs varētu piešķirt saskaņā ar minētās direktīvas noteikumiem.

               (5)

               Neskarot Direktīvā 91/414/EEK noteiktos pienākumus, kas izriet no darbīgās vielas iekļaušanas I pielikumā, pēc iekļaušanas dalībvalstīm jāatvēl sešu mēnešu laikposms pašreizējo pagaidu atļauju pārskatīšanai attiecībā uz augu aizsardzības līdzekļiem, kuri satur FEN 560 (grieķu sierāboliņa sēklu pulveri), lai nodrošinātu atbilstību Direktīvas 91/414/EEK, jo īpaši tās 13. panta, prasībām un attiecīgajiem I pielikumā izvirzītajiem nosacījumiem. Dalībvalstīm pašreizējās pagaidu atļaujas jāpārveido par pastāvīgām atļaujām, tās jāgroza vai jāatsauc saskaņā ar Direktīvas 91/414/EEK noteikumiem. Atkāpjoties no iepriekš noteiktā termiņa, jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto izmantošanas veidu saskaņā ar vienotajiem principiem, kas izklāstīti Direktīvā 91/414/EEK.

               (6)

               Tāpēc attiecīgi jāgroza Direktīva 91/414/EEK.

               (7)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstis vēlākais līdz 2011. gada 30. aprīlim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2011. gada 1. maija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   3. pants
   1.   Vajadzības gadījumā dalībvalstis līdz 2011. gada 30. aprīlim saskaņā ar Direktīvu 91/414/EEK groza vai atsauc pašreizējās atļaujas augu aizsardzības līdzekļiem, kas satur FEN 560 (grieķu sierāboliņa sēklu pulveri) kā darbīgo vielu. Līdz minētajai dienai tās jo īpaši pārliecinās, vai ir izpildīti minētās direktīvas I pielikuma nosacījumi attiecībā uz FEN 560 (grieķu sierāboliņa sēklu pulveri), izņemot nosacījumus, kas paredzēti attiecīgās darbīgās vielas ieraksta B daļā, un vai atļaujas turētāja rīcībā ir dokumentācija, kas atbilst minētās direktīvas II pielikuma prasībām saskaņā ar tās 13. panta 2. punkta nosacījumiem, kā arī vai šāda dokumentācija ir pieejama.
   2.   Atkāpjoties no 1. punkta, par katru atļauto augu aizsardzības līdzekli, kas satur FEN 560 (grieķu sierāboliņa sēklu pulveri) kā vienīgo vai vienu no vairākām darbīgajām vielām, kuras visas ir iekļautas Direktīvas 91/414/EEK I pielikuma sarakstā vēlākais līdz 2010. gada 31. oktobrim, dalībvalstis atkārtoti izvērtē šo līdzekli saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma FEN 560 (grieķu sierāboliņa sēklu pulvera) ieraksta B daļu. Pamatojoties uz minēto vērtējumu, dalībvalstis nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunktā paredzētajiem nosacījumiem.
   Pēc tam, kad tas ir konstatēts, dalībvalstis rīkojas šādi:

               a)

               ja līdzeklis satur FEN 560 (grieķu sierāboliņa sēklu pulveri) kā vienīgo darbīgo vielu, vajadzības gadījumā groza vai atsauc atļauju vēlākais līdz 2012. gada 30. aprīlim; vai

               b)

               ja līdzeklis satur FEN 560 (grieķu sierāboliņa sēklu pulveri) kā vienu no vairākām darbīgajām vielām, vajadzības gadījumā groza vai atsauc atļauju vēlākais līdz 2012. gada 30. aprīlim vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām atbilstīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

         4. pants
   Šī direktīva stājas spēkā 2010. gada 1. novembrī.
   5. pants
   Šī direktīva ir adresēta dalībvalstīm.

      Briselē, 2010. gada 28. jūnijā

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 37, 10.2.2004., 34. lpp.

      (3)  The EFSA Journal (2010) 8(1):1448, Conclusion on the peer review of the pesticide risk assessment of the active substance fenugreek seed powder (FEN 560). doi:10.2903/j.efsa.2010.1448. Pieejams tiešsaistē www.efsa.europa.eu

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “313

                     FEN 560 (saukta arī par grieķu sierāboliņu vai grieķu sierāboliņa sēklu pulveri)

                        CAS Nr.
                     Nekāds

                        CIPAC Nr.
                     Nekāds
                     Darbīgo vielu izgatavo no Trigonella foenum-graecum L. (grieķu sierāboliņš) sēklu pulvera.

                     Neattiecas

                     100 % grieķu sierāboliņa sēklu pulveris bez piemaisījuma un bez ekstrakcijas; sēklas atbilst cilvēku pārtikas kvalitātei.

                     2010. gada 1. novembris

                     2020. gada 31. oktobris

                     A   DAĻA
                     Var atļaut tikai kā kultūru pašaizsardzības mehānisma izraisītāju.
                     B   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par FEN 560 (grieķu sierāboliņa sēklu pulveri) un jo īpaši tā I un II papildinājumu, ko 2010. gada 11. maijā pabeidza Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstīm īpaša uzmanība jāpievērš lietotāju, strādājošo un tuvumā esošu personu apdraudējumam.
                     Atļaujas nosacījumos vajadzības gadījumā ietver riska mazināšanas pasākumus.”

         (1)  Sīkāka informācija par darbīgo vielu identitāti un to specifikācija ir sniegta pārskata ziņojumā.


title: Komisijas Direktīva 2008/108/EK ( 2008. gada 26. novembris ), ar ko groza Padomes Direktīvu 91/414/EEK, iekļaujot tajā darbīgās vielas flutolanilu, benfluralīnu, fluazināmu, fuberidazolu un mepikvatu (Dokuments attiecas uz EEZ)

text:
               27.11.2008

               LV

               Eiropas Savienības Oficiālais Vēstnesis

               L 317/6

      KOMISIJAS DIREKTĪVA 2008/108/EK
   (2008. gada 26. novembris),
   ar ko groza Padomes Direktīvu 91/414/EEK, iekļaujot tajā darbīgās vielas flutolanilu, benfluralīnu, fluazināmu, fuberidazolu un mepikvatu
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Minētajā sarakstā iekļauts flutolanils, benfluralīns, fluazināms, fuberidazols un mepikvats.

               (2)

               Minēto darbīgo vielu iedarbība uz cilvēka veselību un vidi ir novērtēta saskaņā ar noteikumiem Regulā (EK) Nr. 451/2000 un Regulā (EK) Nr. 1490/2002 attiecībā uz vairākiem lietojuma veidiem, ko piedāvājuši pieteikuma iesniedzēji. Turklāt minētajās regulās ir izraudzītas ziņotājas dalībvalstis, kuru pienākums ir saskaņā ar Regulas (EK) Nr. 1490/2002 10. panta 1. punktu iesniegt Eiropas Pārtikas nekaitīguma iestādei (EFSA) attiecīgos novērtējuma ziņojumus un ieteikumus. Attiecībā uz flutolanilu ziņotāja dalībvalsts bija Somija, un visa attiecīgā informācija tika iesniegta 2005. gada 13. jūnijā. Attiecībā uz benfluralīnu ziņotāja dalībvalsts bija Beļģija, un visa attiecīgā informācija tika iesniegta 2006. gada 16. februārī. Attiecībā uz fluazināmu ziņotāja dalībvalsts bija Austrija, un visa attiecīgā informācija tika iesniegta 2006. gada 3. janvārī. Attiecībā uz fuberidazolu un mepikvatu ziņotāja dalībvalsts bija Apvienotā Karaliste, un visa attiecīgā informācija tika iesniegta 2005. gada 5. aprīlī.

               (3)

               Dalībvalstu un EFSA speciālisti veica novērtējuma ziņojumu salīdzinošo pārskatīšanu, un EFSA zinātnisko ziņojumu (4) veidā iesniedza tos Komisijai – 2008. gada 3. martā par flutolanilu un benfluralīnu, 2008. gada 26. martā par fluazināmu, 2007. gada 14. novembrī par fluberidazolu un 2008. gada 14. aprīlī par mepikvatu. Šos ziņojumus dalībvalstis un Komisija izskatīja Pārtikas aprites un dzīvnieku veselības pastāvīgajā komitejā, un 2008. gada 20. maijā tie tika pabeigti Komisijas pārskata ziņojumu veidā par flutolanilu, benfluralīnu, fluazināmu, fuberidazolu un mepikvatu.

               (4)

               Dažādajās veiktajās pārbaudēs atklājās, ka var uzskatīt, ka augu aizsardzības līdzekļi, kuru sastāvā ir flutolanils, benfluralīns, fluazināms, fuberidazols un mepikvats, kopumā atbilst Direktīvas 91/414/EEK 5. panta 1. punkta a) un b) apakšpunkta prasībām, jo īpaši attiecībā uz lietošanas veidiem, kas tika izskatīti un sīki izklāstīti Komisijas pārskata ziņojumos. Tāpēc ir lietderīgi minētās darbīgās vielas iekļaut I pielikumā, lai nodrošinātu, ka lietošanas atļaujas augu aizsardzības līdzekļiem, kuru sastāvā ir šīs darbīgās vielas, visās dalībvalstīs var piešķirt atbilstīgi minētās direktīvas noteikumiem.

               (5)

               Neatkarīgi no šā secinājuma ir lietderīgi iegūt papildu informāciju par dažiem konkrētiem aspektiem. Direktīvas 91/414/EEK 6. panta 1. punktā noteikts, ka vielas iekļaušanai I pielikumā var paredzēt nosacījumus. Tādēļ ir lietderīgi turpmāk testēt benfluralīnu, lai apstiprinātu riska novērtējumu patērētājiem un ūdens dzīvniekiem, un turpmāk testēt fluazināmu, lai apstiprinātu riska novērtējumu ūdens dzīvniekiem un augsnes makroorganismiem, un šādi pētījumi jāsagatavo pieteikumu iesniedzējiem.

               (6)

               Pirms darbīgo vielu iekļauj I pielikumā, jāparedz pietiekams laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (7)

               Neierobežojot Direktīvā 91/414/EEK noteiktos pienākumus, kas izriet no darbīgās vielas iekļaušanas I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur flutolanilu, benfluralīnu, fluazināmu, fuberidazolu un mepikvatu, lai nodrošinātu atbilstību Direktīvas 91/414/EEK un jo īpaši tās 13. panta prasībām un I pielikumā izvirzītajiem nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jānosaka ilgāks laikposms, lai saskaņā ar Direktīvā 91/414/EEK izklāstītajiem vienotajiem principiem iesniegtu un novērtētu pilnu III pielikuma dokumentāciju par katra augu aizsardzības līdzekļa katru paredzēto lietojuma veidu.

               (8)

               Iepriekš gūta pieredze, iekļaujot saskaņā ar Komisijas Regulu (EEK) Nr. 3600/92 (5) novērtētās darbīgās vielas Direktīvas 91/414/EEK I pielikumā, liecina par iespējamām grūtībām, interpretējot pašreizējo atļauju turētāju pienākumus attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, ka atļaujas turētājs var pamatot piekļuvi dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdzšinējām direktīvām par grozījumiem I pielikumā, neuzliek jaunus pienākumus dalībvalstīm vai atļauju turētājiem.

               (9)

               Tāpēc attiecīgi jāgroza Direktīva 91/414/EKK.

               (10)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Vēlākais līdz 2009. gada 31. augustam dalībvalstis pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis nekavējoties iesniedz Komisijai minēto tiesību aktu tekstus, kā arī minēto tiesību aktu un šīs direktīvas atbilstības tabulu.
   Tās piemēro minētos noteikumus no 2009. gada 1. septembra.
   Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka to, kā izdarīt šādas atsauces.
   3. pants
   1.   Ja nepieciešams, dalībvalstis līdz 2009. gada 31. augustam saskaņā ar Direktīvu 91/414/EEK groza vai atsauc pašreizējās atļaujas augu aizsardzības līdzekļiem, kuros darbīgās vielas ir flutolanils, benfluralīns, fluazināms, fuberidazols un mepikvats.
   Līdz minētajai dienai tās jo īpaši pārliecinās, ka ir izpildīti minētās direktīvas I pielikuma nosacījumi attiecībā uz flutolanilu, benfluralīnu, fluazināmu, fuberidazolu un mepikvatu, izņemot tos nosacījumus, kas noteikti attiecīgās darbīgās vielas ieraksta B daļā, un ka atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, par katru atļauto augu aizsardzības līdzekli, kura sastāvā ir flutolanils, benfluralīns, fluazināms, fuberidazols un mepikvats kā vienīgā vai viena no vairākām darbīgajām vielām, kuras visas ir iekļautas Direktīvas 91/414/EEK I pielikuma sarakstā vēlākais līdz 2009. gada 28. februārim, dalībvalstis no jauna izvērtē šo līdzekli saskaņā ar vienotajiem principiem, kas noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma ieraksta B daļu attiecīgi par flutolanilu, benfluralīnu, fluazināmu, fuberidazolu un mepikvatu. Pamatojoties uz minēto novērtējumu, dalībvalstis nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunktā izklāstītajiem nosacījumiem.
   Pēc tā konstatēšanas dalībvalstis rīkojas šādi:

               a)

               gadījumā, ja flutolanils, benfluralīns, fluazināms, fuberidazols un mepikvats augu aizsardzības līdzeklī ir vienīgā darbīgā viela, pēc vajadzības atļauju groza vai atsauc vēlākais līdz 2013. gada 28. februārim; vai

               b)

               gadījumā, ja flutolanils, benfluralīns, fluazināms, fuberidazols un mepikvats augu aizsardzības līdzeklī ir viena no vairākām darbīgajām vielām, pēc vajadzības atļauju groza vai atsauc līdz 2013. gada 28. februārim vai līdz dienai, kas attiecībā uz šādu grozījumu vai atsaukšanu noteikta attiecīgajā direktīvā vai direktīvās, ar ko minētā viela vai vielas tika iekļautas Direktīvas 91/414/EEK I pielikumā, piemērojot vēlāko no šiem datumiem.

         4. pants
   Šī direktīva stājas spēkā 2009. gada 1. martā.
   5. pants
   Šī direktīva ir adresēta dalībvalstīm.

      Briselē, 2008. gada 26. novembrī

            Komisijas vārdā —

            Komisijas locekle

         Androulla VASSILIOU

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  EFSA zinātniskais ziņojums (2008) 126. Secinājums par darbīgās vielas flutolanila pesticīdu riska novērtējuma salīdzinošo pārskatu (pabeigts 2008. gada 3. martā).

      EFSA zinātniskais ziņojums (2008) 127. Secinājums par darbīgās vielas benfluralīna pesticīdu riska novērtējuma salīdzinošo pārskatīšanu (pabeigts 2008. gada 3. martā).

      EFSA zinātniskais ziņojums (2008) 137. Secinājums par darbīgās vielas fluazināma pesticīdu riska novērtējuma salīdzinošo pārskatīšanu (pabeigts 2008. gada 26. martā).

      EFSA zinātniskais ziņojums (2008) 118. Secinājums par darbīgās vielas fuberidazola pesticīdu riska novērtējuma salīdzinošo pārskatīšanu (pabeigts 2007. gada 14. novembrī).

      EFSA zinātniskais ziņojums (2008) 146. Secinājums par darbīgās vielas mepikvata pesticīdu riska novērtējuma salīdzinošo pārskatīšanu (pabeigts 2008. gada 14. aprīlī).

      (5)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “193

                     Flutolanils
                     CAS Nr. 66332-96-5
                     CIPAC Nr. 524

                     α,α,α-trifluor-3′-izopropoksi-o-toluanilīds

                     ≥ 975 g/kg

                     2009. gada 1. marts

                     2019. gada 28. februāris

                     A   DAĻA
                     Var atļaut lietot tikai kā fungicīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot flutolanilu saturošus augu aizsardzības līdzekļus citādi nekā kartupeļu bumbuļu apstrādei, dalībvalstīm jāpievērš īpaša uzmanība 4. panta 1. punkta b) apakšpunktā minētajiem kritērijiem un jānodrošina, ka pirms šādas atļaujas izsniegšanas ir iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 20. maijā pabeigtā pārskata ziņojuma secinājumus par flutolanilu un jo īpaši tā I un II papildinājumu.
                     Vispārējā novērtējumā dalībvalstīm īpaša uzmanība jāpievērš:

                                 —

                                 gruntsūdeņu aizsardzībai gadījumos, kad darbīgo vielu lieto reģionos ar jutīgu augsni un/vai klimatiskajiem apstākļiem.

                           Atļaujas piešķiršanas nosacījumos vajadzības gadījumā ir jāietver riska mazināšanas pasākumi.

                     194

                     Benfluralīns
                     CAS Nr. 1861-40-1
                     CIPAC Nr. 285

                     N-butil-N-etil-α,α,α-trifluor-2,6-dinitro-p-toluidīns

                     ≥ 960 g/kg
                     Piemaisījumi:

                                 —

                                 etil-butil-nitrozamīns: maksimāli 0,1 mg/kg

                     2009. gada 1. marts

                     2019. gada 28. februāris

                     A   DAĻA
                     Var atļaut izmantot tikai kā herbicīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot benfluralīnu saturošus augu aizsardzības līdzekļus citādi nekā salātiem un endīvijām, dalībvalstīm jāpievērš īpaša uzmanība 4. panta 1. punkta b) apakšpunktā minētajiem kritērijiem un jānodrošina, ka pirms šādas atļaujas izsniegšanas ir iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 20. maijā pabeigtā pārskata ziņojuma secinājumus par benfluralīnu un jo īpaši tā I un II papildinājumu.
                     Vispārējā novērtējumā dalībvalstīm īpaša uzmanība jāpievērš:

                                 —

                                 operatoru drošībai. Atļautās izmantošanas nosacījumos jānorāda, ka jālieto atbilstoši individuālās aizsardzības līdzekļi un jāpiemēro risku mazinoši pasākumi, lai samazinātu iedarbību,

                                 —

                                 augu un dzīvnieku izcelsmes atliekām pārtikā un jānovērtē to ietekme uz patērētāju ēšanas paradumiem,

                                 —

                                 putnu, zīdītāju, virszemes ūdeņu un ūdens dzīvnieku aizsardzībai. Saistībā ar identificēto apdraudējumu vajadzības gadījumā jāpiemēro riska mazināšanas pasākumi, piemēram, buferzonas.

                           Attiecīgās dalībvalstis pieprasa iesniegt papildu izpētes materiālus par rotācijas kultūru metabolismu, lai apstiprinātu riska novērtējumu metabolītam B12 un ūdens dzīvniekiem. Dalībvalstis nodrošina, ka pieteikumu iesniedzēji, pēc kuru iniciatīvas benfluralīns ir iekļauts šajā pielikumā, iesniedz Komisijai šādus pētījumus divu gadu laikā no šīs direktīvas stāšanās spēkā.

                     195

                     Fluazināms
                     CAS Nr. 79622-59-6
                     CIPAC Nr. 521

                     3-hlor-N-(3-hlor-5-trifluormetil-2-piridil)-α,α,α-trifluor-2, 6-dinitro-p-toluidīns

                     ≥ 960 g/kg
                     Piemaisījumi:
                     5-hlor-N-(3-hlor-5-trifluormetil-2-piridil)-α,α,α-trifluor-4,6-dinitro-o-toluidīns

                                 —

                                 ne vairāk kā 2 g/kg

                     2009. gada 1. marts

                     2019. gada 28. februāris

                     A   DAĻA
                     Var atļaut lietot tikai kā fungicīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot fluazināmu saturošus augu aizsardzības līdzekļus citādi nekā kartupeļiem, dalībvalstīm jāpievērš īpaša uzmanība 4. panta 1. punkta b) apakšpunktā minētajiem kritērijiem un jānodrošina, ka pirms šādas atļaujas izsniegšanas ir iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 20. maijā pabeigtā pārskata ziņojuma secinājumus par fluazināmu un jo īpaši tā I un II papildinājumu.
                     Vispārējā novērtējumā dalībvalstīm īpaša uzmanība jāpievērš:

                                 —

                                 operatoru un darba ņēmēju drošībai. Atļautās izmantošanas nosacījumos jānorāda, ka jālieto atbilstoši individuālās aizsardzības līdzekļi un jāpiemēro risku mazinoši pasākumi, lai samazinātu iedarbību,

                                 —

                                 augu un dzīvnieku izcelsmes atliekām pārtikā un jānovērtē to ietekme uz patērētāju ēšanas paradumiem,

                                 —

                                 ūdens dzīvnieku aizsardzībai. Saistībā ar identificēto apdraudējumu vajadzības gadījumā jāpiemēro riska mazināšanas pasākumi, piemēram, buferzonas.

                           Attiecīgās dalībvalstis pieprasa iesniegt papildu izpētes materiālus, lai apstiprinātu riska novērtējumu ūdens dzīvniekiem un augsnes makroorganismiem. Dalībvalstis nodrošina, ka pieteikumu iesniedzēji, pēc kuru iniciatīvas fluazināms ir iekļauts šajā pielikumā, iesniedz Komisijai šādus pētījumus divu gadu laikā no šīs direktīvas stāšanās spēkā.

                     196

                     Fuberidazols
                     CAS Nr. 3878-19-1
                     CIPAC Nr. 525

                     2-(2′-furil)benzimidazols

                     ≥ 970 g/kg

                     2009. gada 1. marts

                     2019. gada 28. februāris

                     A   DAĻA
                     Var atļaut lietot tikai kā fungicīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot fuberidazolu saturošus augu aizsardzības līdzekļus citādi nekā sēklu apstrādei, dalībvalstīm jāpievērš īpaša uzmanība 4. panta 1. punkta b) apakšpunktā minētajiem kritērijiem un jānodrošina, ka pirms šādas atļaujas izsniegšanas ir iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 20. maijā pabeigtā pārskata ziņojuma secinājumus par fuberidazolu un jo īpaši tā I un II papildinājumu.
                     Vispārējā novērtējumā dalībvalstīm īpaša uzmanība jāpievērš:

                                 —

                                 operatoru drošībai un jānodrošina, ka lietošanas noteikumos paredzēts izmantot atbilstošus individuālās aizsardzības līdzekļus,

                                 —

                                 ilgtermiņa apdraudējumam zīdītājiem un jānodrošina, ka atļaujas piešķiršanas nosacījumos pēc vajadzības ietverti riska mazināšanas pasākumi. Šādā gadījumā jāizmanto atbilstoši līdzekļi, nodrošinot augstu saplūšanas pakāpi ar augsni un mazinot noplūdes pielietošanas laikā.

                           Izmantošanas nosacījumos vajadzības gadījumā ir jāietver atbilstoši riska mazināšanas pasākumi.

                     197

                     Mepikvats
                     CAS Nr. 15302-91-7
                     CIPAC Nr. 440

                     1,1-dimetilpiperidīnija hlorīds (mepikvata hlorīds)

                     ≥ 990 g/kg

                     2009. gada 1. marts

                     2019. gada 28. februāris

                     A   DAĻA
                     Var atļaut izmantot tikai kā augu augšanas regulatoru.
                     B   DAĻA
                     Novērtējot pieteikumus, kas iesniegti lai saņemtu atļauju lietot mepikvatu saturošus augu aizsardzības līdzekļus citādi nekā miežiem, dalībvalstīm jāpievērš īpaša uzmanība 4. panta 1. punkta b) apakšpunktā minētajiem kritērijiem un jānodrošina, ka pirms šādas atļaujas izsniegšanas ir iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 20. maijā pabeigtā pārskata ziņojuma secinājumus par mepikvatu un jo īpaši tā I un II papildinājumu.
                     Dalībvalstīm jāpievērš īpaša uzmanība augu un dzīvnieku izcelsmes atliekām pārtikā un jānovērtē to ietekme uz patērētāju ēšanas paradumiem.”

         (1)  Sīkāka informācija par darbīgās vielas identitāti un specifikāciju sniegta pārskata ziņojumā.


title: Komisijas Direktīva 2003/119/EK (2003. gada 5. decembris), ar ko groza Padomes Direktīvu 91/414/EEK, iekļaujot tajā aktīvās vielas mezosulfuronu, propoksikarbazonu un zoksamīduDokuments attiecas uz EEZ

text:
Svarīgs juridisks paziņojums

|

32003L0119

Oficiālais Vēstnesis L 325 , 12/12/2003 Lpp. 0041 - 0043

		Komisijas Direktīva 2003/119/EK(2003. gada 5. decembris),ar ko groza Padomes Direktīvu 91/414/EEK, iekļaujot tajā aktīvās vielas mezosulfuronu, propoksikarbazonu un zoksamīdu(Dokuments attiecas uz EEZ)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/84/EK [2], un jo īpaši tās 6. panta 1. punktu,tā kā:(1) Saskaņā ar Direktīvas 91/414/EEK 6. panta 2. punktu Francijas iestādes 2000. gada 15. decembrī saņēmušas pieteikumu no Aventis Cropscience France (pašreiz Bayer CropScience) par aktīvās vielas mezosulfurona (metilmezosulfurona formā) iekļaušanu Direktīvas 91/414/EEK I pielikumā. Ar Komisijas Lēmumu 2001/287/EK [3] apstiprināts, ka dokumentācija ir "atbilstoša", proti, var uzskatīt, ka tā atbilst Direktīvas 91/414/EEK II un III pielikuma prasībām attiecībā uz datiem un informāciju.(2) Saskaņā ar Direktīvas 91/414/EEK 6. panta 2. punktu Beļģija 2000. gada 25. janvārī saņēmusi pieteikumu no Bayer AG (tagad Bayer CropScience) attiecībā uz propoksikarbazonu (nātrija propoksikarbazona formā; iepriekšējais nosaukums – MKH 65 61). Ar Komisijas Lēmumu 2000/463/EK [4] pieteikums atzīts par atbilstošu.(3) Saskaņā ar Direktīvas 91/414/EEK 6. panta 2. punktu Apvienotā Karaliste 1999. gada 2. jūnijā saņēmusi pieteikumu no Rohm and Haas France SA (pašreiz – Dow AgroSciences) attiecībā uz zoksamīdu (iepriekšējais nosaukums – RH-7281). Pieteikums ir izziņots kā atbilstošs ar Komisijas Lēmumu 2000/540/EK [5].(4) Šo aktīvo vielu iedarbība uz cilvēka veselību un vidi ir novērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz pieteikuma iesniedzēju piedāvātajiem izmantošanas veidiem. Izraudzītās ziņotājas dalībvalstis iesniegušas Komisijai novērtējuma pārskatu projektus attiecīgi 2001. gada 12. decembrī (par mezosulfuronu), 2001. gada 26. martā (par propoksikarbazonu), 2001. gada 10. augustā (par zoksamīdu).(5) Dalībvalstis un Komisija ar Pastāvīgās pārtikas aprites un dzīvnieku veselības komitejas starpniecību ir pārskatījušas novērtējuma pārskatu projektus. 2003. gada 3. oktobrī šis pārskats ir pabeigts formātā, kādu Komisija ir noteikusi pārskata ziņojumam par mezosulfuronu, propoksikarbazonu un zoksamīdu.(6) Par mezosulfurona, propoksikarbazona un zoksamīda pārskatiem nav radušies atklāti jautājumi vai problēmas, kuru risināšanai ir jāapspriežas ar Augu zinātnisko komiteju.(7) Dažādajās veiktajās pārbaudēs konstatēts, ka augu aizsardzības līdzekļi, kuros ir minētās aktīvās vielas, kopumā ir atbilstoši Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši attiecībā uz izmantošanas veidiem, kas pārbaudīti un sīki izklāstīti Komisijas pārskata ziņojumos. Tādēļ ir lietderīgi I pielikumā iekļaut mezosulfuronu, propoksikarbazonu un zoksamīdu, lai nodrošinātu, ka visās dalībvalstīs atbilstīgi minētās direktīvas noteikumiem var piešķirt atļaujas augu aizsardzības līdzekļiem, kuros ir šīs aktīvās vielas.(8) Pēc iekļaušanas dalībvalstīm jādod pietiekams laika posms, lai īstenotu Direktīvas 91/414/EEK noteikumus par augu aizsardzības līdzekļiem, kuros ir mezosulfurons, propoksikarbazons un zoksamīds, it īpaši, lai pārskatītu esošās pagaidu atļaujas un vēlākais līdz šā laika posma beigām pagaidu atļauju vietā izsniegtu pastāvīgas atļaujas, tās grozot vai atsaucot saskaņā ar Direktīvas 91/414/EEK noteikumiem.(9) Tādēļ attiecīgi jāgroza Direktīva 91/414/EKK.(10) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,IR PIEŅĒMUSI ŠO DIREKTĪVU.1. pantsDirektīvas 91/414/EEK I pielikumu groza, kā noteikts šīs direktīvas pielikumā.2. pants1. Vēlākais līdz 2004. gada 30. septembrim dalībvalstis pieņem un publicē normatīvos un administratīvos aktus, kas vajadzīgi šīs direktīvas prasību ievērošanai. Dalībvalstis tūlīt dara zināmus Komisijai minēto aktu tekstus un minēto aktu un šīs direktīvas korelācijas tabulu.Dalībvalstis piemēro šos noteikumus no 2004. gada 1. oktobra.Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.3. pants1. Dalībvalstis pārskata atļauju par katru augu aizsardzības līdzekli, kurā ir mezosulfurons, propoksikarbazons vai zoksamīds, lai nodrošinātu, ka par šīm aktīvajām vielām ir izpildīti Direktīvas 91/414/EEK I pielikuma nosacījumi. Vajadzības gadījumā un vēlākais līdz 2004. gada 30. septembrim saskaņā ar Direktīvu 91/414/EEK atļaujas groza vai atsauc.2. Saskaņā ar Direktīvas 91/414/EK VI pielikumā noteiktajiem vienotiem principiem, kā arī pamatojoties uz dokumentāciju, kas atbilst tās III pielikumā noteiktajām prasībām, dalībvalstis atkārtoti novērtē katru atļauto augu aizsardzības līdzekli, kurā vienīgā aktīvā viela ir mezosulfurons, propoksikarbazons vai zoksamīds. Pamatojoties uz minēto novērtējumu, tās nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem. Vajadzības gadījumā un vēlākais līdz 2005. gada 31. augustam tās groza vai atsauc katra augu aizsardzības līdzekļa atļauju.3. Saskaņā ar minētās direktīvas VI pielikumā noteiktajiem vienotiem principiem, kā arī pamatojoties uz dokumentāciju, kas atbilst tās III pielikumā noteiktajām prasībām, dalībvalstis atkārtoti novērtē katru atļauto augu aizsardzības līdzekli, kurā aktīvā viela ir mezosulfurons, propoksikarbazons vai zoksamīds un viena vai vairākas citas aktīvās vielas, kas visas ir uzskaitītas Direktīvas 91/414/EEK I pielikumā. Pamatojoties uz minēto novērtējumu, tās nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem. Vajadzības gadījumos tās groza vai atceļ atļaujas katram šādam augu aizsardzības līdzeklim līdz šādu grozījumu izdarīšanai vai atcelšanai noteiktajiem termiņiem attiecīgajās direktīvās, ar kurām groza I pielikumu, tajās iekļaujot attiecīgās aktīvās vielas. Ja attiecīgajās direktīvās noteiktie termiņi atšķiras, ņem vērā vēlāko no tiem.4. pantsŠī direktīva stājas spēkā 2004. gada 1. aprīlī.5. pantsŠī direktīva ir adresēta dalībvalstīm.Briselē, 2003. gada 5. decembrīKomisijas vārdā —Komisijas loceklisDavid Byrne[1] OV L 230, 19.8.1991., 1. lpp.[2] OV L 247, 30.9.2003., 20. lpp.[3] OV L 99, 10.4.2001., 9. lpp.[4] OV L 183, 22.7.2000., 21. lpp.[5] OV L 230, 12.9.2000., 14. lpp.--------------------------------------------------PIELIKUMS"I pielikumā tabulas beigās pievieno šādas rindas:Nr. | Plaši pazīstams nosaukums, identifikācijas numuri | IUPACnosaukums | Tīrība | Stāšanās spēkā | Iekļaušana ir spēkā līdz | Īpaši noteikumi |76. | Mezosulfurons CAS Nr. 400852-66-6 CIPAC Nr. 441 | 2-[(4,6-dimetoksipirimidīn-2-ilkarbamoil)sulfamoil]-α-(metānsulfamido)-p-toluolskābe | 930 g/kg | 2004. gada 1. aprīlis | 2014. gada 31. martam | Atļauts lietot tikai par herbicīdu. Lai īstenotu VI pielikuma vienotos principus, jāņem vērā pārskata ziņojuma secinājumi par mezosulfuronu, un jo īpaši tā I un II papildinājums, kas 2003. gada 3. oktobrī pabeigts Pastāvīgajā pārtikas aprites un dzīvnieku veselības komitejā. Šajā vispārīgajā novērtējumā dalībvalstīm: īpaša uzmanība jāpievērš ūdensaugu aizsardzībai,īpaša uzmanība jāpievērš gruntsūdeņu potenciālajai piesārņošanai ar mezosulfuronu un tā metabolītiem, ja šo aktīvo vielu pielieto reģionos ar īpašiem augšņu un/vai klimatiskajiem apstākļiem.Vajadzības gadījumā jāpiemēro riska samazināšanas pasākumi. |77. | Propoksikarbazons CAS Nr. 145026-81-9 CIPAC Nr. 655 | 2-(4,5-dihidro-4-metil-5-okso-3-propoksi-1H-1,2,4-triazol-1-il)karboksamidosulfanilbenzoetiķskābes metilesteris | 974 g/kg (izteikts nātrija propoksikarbazona formā) | 2004. gada 1. aprīlis | 2014. gada 31. martam | Atļauts lietot tikai par herbicīdu. Lai īstenotu VI pielikuma vienotos principus, jāņem vērā pārskata ziņojuma secinājumi par propoksikarbazonu, un jo īpaši tā I un II papildinājums, kas 2003. gada 3. oktobrī pabeigts Pastāvīgajā pārtikas aprites un dzīvnieku veselības komitejā. Šajā kopīgajā novērtējumā dalībvalstīm: īpaša uzmanība jāpievērš gruntsūdeņu potenciālajai piesārņošanai ar propoksikarbazonu un tā metabolītiem, ja šo aktīvo vielu pielieto reģionos ar īpašiem augšņu un/vai klimatiskajiem apstākļiem,īpaša uzmanība jāpievērš ūdens ekosistēmu, sevišķi ūdensaugu aizsardzībai.Vajadzības gadījumā jāpiemēro riska mazināšanas pasākumi. Saskaņā ar 13. panta 5. punktu dalībvalstīm jāinformē Komisija par rūpnieciski ražotā tehniskā produkta specifikācijām. |78. | Zoksamīds CAS Nr. 156052-68-5 CIPAC Nr. 640 | (RS)-3,5-dihlor-N-(3-hlor-1-etil-1-metilacetonil)-p-toluamīds | 950 g/kg | 2004. gada 1. aprīlis | 2014. gada 31. martam | Var atļaut lietot tikai par fungicīdu. Lai īstenotu VI pielikuma vienotos principus, jāņem vērā pārskata ziņojuma secinājumi par zoksamīdu, un jo īpaši tā I un II papildinājums, kas 2003. gada 3. oktobrī pabeigti Pastāvīgajā pārtikas aprites un dzīvnieku veselības komitejā. |--------------------------------------------------


title: Komisijas Direktīva 2009/153/EK ( 2009. gada 30. novembris), ar ko groza Padomes Direktīvas 91/414/EEK I pielikumu attiecībā uz plaši pazīstamo nosaukumu un darbīgās (aktīvās) vielas hidrolizētu proteīnu tīrību (Dokuments attiecas uz EEZ)

text:
               1.12.2009

               LV

               Eiropas Savienības Oficiālais Vēstnesis

               L 314/67

      KOMISIJAS DIREKTĪVA 2009/153/EK
   (2009. gada 30. novembris),
   ar ko groza Padomes Direktīvas 91/414/EEK I pielikumu attiecībā uz plaši pazīstamo nosaukumu un darbīgās (aktīvās) vielas hidrolizētu proteīnu tīrību
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punkta otrās daļas otro ievilkumu,
   tā kā:

               (1)

               Direktīva 91/414/EEK tika grozīta ar Komisijas Direktīvu 2008/127/EK (2), lai ietvertu noteiktus hidrolizētus proteīnus.

               (2)

               Ziņotāja dalībvalsts ir saņēmusi papildu informāciju par hidrolizētiem proteīniem. Izrādās, ka hidrolizētus proteīnus var radīt dažādi organiskie savienojumi. Tādēļ ir lietderīgi atsaukties uz plaši pazīstamo nosaukumu un tīrības specifikācijām, kas izklāstītas pārskata ziņojumā par hidrolizētiem proteīniem.

               (3)

               Tādēļ attiecīgi jāgroza Direktīva 91/414/EEK.

               (4)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza saskaņā ar šīs direktīvas pielikumu.
   2. pants
   Dalībvalstis vēlākais līdz 2010. gada 28. februārim pieņem un publicē šīs direktīvas izpildīšanai nepieciešamos normatīvos un administratīvos aktus. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2010. gada 1. marta.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2009. gada 30. novembrī

            Komisijas vārdā –

            Komisijas locekle

         Androulla VASSILIOU

      (1)  OV L 230, 19.8.1991., 1. lpp.

      (2)  OV L 344, 20.12.2008., 89. lpp.

      PIELIKUMS
      Direktīvas 91/414/EEK I pielikuma 240. rindu aizstāj ar šādu rindu:

                     Nr.

                     Plaši pazīstamais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “240

                     Hidrolizēti proteīni

                        CAS Nr.: nav piešķirts

                        CIPAC Nr.: nav piešķirts

                     Nav zināms

                     Sk. ziņojumu (SANCO/2615/2008)

                     2009. gada 1. septembris

                     2019. gada 31. augusts

                     A.   DAĻA
                     Var atļaut lietot tikai kā atraktantu. Hidrolizētiem dzīvnieku izcelsmes proteīniem jābūt saskaņā ar Regulu (EK) Nr. 1774/2002.
                     B.   DAĻA
                     Lai īstenotu VI pielikuma vienotos principus, ņem vērā secinājumus pārskata ziņojumā par hidrolizētiem proteīniem (SANCO/2615/2008) un it īpaši tā I un II papildinājumu, ko pabeigusi Pārtikas aprites un dzīvnieku veselības pastāvīgā komiteja.
                     Izmantošanas nosacījumos vajadzības gadījumā ietver riska mazināšanas pasākumus.”

         (1)  Sīkāka informācija par darbīgo vielu identitāti un to specifikācija ir sniegta pārskata ziņojumā.


title: Komisijas Direktīva 2005/53/EK (2005. gada 16. septembris), ar ko groza Padomes Direktīvu 91/414/EEK, lai tajā iekļautu hlortalonilu, hlortoluronu, cipermetrīnu, daminozīdu un tiofanātmetilu kā aktīvo vielu   (Dokuments attiecas uz EEZ)

text:
               17.9.2005

               LV

               Eiropas Savienības Oficiālais Vēstnesis

               L 241/51

      KOMISIJAS DIREKTĪVA 2005/53/EK
   (2005. gada 16. septembris),
   ar ko groza Padomes Direktīvu 91/414/EEK, lai tajā iekļautu hlortalonilu, hlortoluronu, cipermetrīnu, daminozīdu un tiofanātmetilu kā aktīvo vielu
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 6. panta 1. punktu,
   tā kā:

               (1)

               Komisijas 1992. gada 11. decembra Regulā (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (2), ir noteikts to aktīvo vielu saraksts, kuras jānovērtē attiecībā uz iespējamu iekļaušanu Direktīvas 91/414/EEK I pielikumā. Minētajā sarakstā ir hlortalonils, hlortolurons, cipermetrīns, daminozīds un tiofanātmetils.

               (2)

               Minēto aktīvo vielu ietekme uz cilvēka veselību un uz vidi virknē lietojuma veidu, kurus ierosinājuši iesniedzēji, ir izvērtēta atbilstīgi Regulas (EEK) Nr. 3600/92 noteikumiem. Ar Komisijas 1994. gada 27. aprīļa Regulu (EK) Nr. 933/94, ar ko nosaka augu aizsardzības līdzekļu aktīvās vielas un izraugās ziņotājas dalībvalstis Komisijas Regulas (EEK) Nr. 3600/92 īstenošanai (3), izraudzījās turpmāk norādītās ziņotājas dalībvalstis, kuras saskaņā ar Regulas (EEK) Nr. 3600/92 7. panta 1. punkta c) apakšpunktu pēc kārtas iesniedza Komisijai attiecīgos novērtējuma ziņojumus un ieteikumus. Attiecībā uz hlortalonilu ziņotāja dalībvalsts bija Nīderlande un visu attiecīgo informāciju iesniedza 2000. gada 31. janvārī. Attiecībā uz hlortoluronu ziņotāja dalībvalsts bija Spānija un visu attiecīgo informāciju iesniedza 1999. gada 7. maijā. Attiecībā uz cipermetrīnu ziņotāja dalībvalsts bija Beļģija un visu attiecīgo informāciju iesniedza 1999. gada 25. oktobrī. Attiecībā uz daminozīdu ziņotāja dalībvalsts bija Nīderlande un visu attiecīgo informāciju iesniedza 1999. gada 30. jūlijā. Attiecībā uz tiofanātmetilu ziņotāja dalībvalsts bija Vācija un visu attiecīgo informāciju iesniedza 1997. gada 21. novembrī.

               (3)

               Dalībvalstis un Komisija Pārtikas aprites un dzīvnieku veselības pastāvīgajā komitejā ir izskatījušas novērtējuma ziņojumus.

               (4)

               Pārskatus par visām aktīvajām vielām pabeidza 2005. gada 15. februārī Komisijas pārskata ziņojumu veidā, un tie bija par hlortalonilu, hlortoluronu, cipermetrīnu, daminozīdu un tiofanātmetilu.

               (5)

               Pārskatā par hlortalonilu, hlortoluronu un cipermetrīnu nepalika neatbildēti jautājumi, kas būtu apspriežami Augu zinātniskajā komitejā vai Eiropas Pārtikas nekaitīguma iestādē (EFSA), kura ir pārņēmusi Augu zinātniskās komitejas pienākumus.

               (6)

               Pārskatā par daminozīdu palika vairāki neatbildēti jautājumi, ko apsprieda EFSA. EFSA zinātnes ekspertu grupu jautājumos par augu veselību, augu aizsardzības līdzekļiem un to atliekvielām (PPR ekspertu grupa) aicināja raksturot darbības mehānismu grauzēju kancerogēnajai atbildes reakcijai uz 1,1-dimetilhidrazīdu (UDMH) un norādīt, vai šajā ziņā var vai nevar noteikt robežvērtību. Ekspertus lūdza norādīt šo vērtību, ja to var izdarīt. PPR ekspertu grupa, izskatot iesniegtos jautājumus, secināja (4), ka, pamatojoties uz pieejamajiem datiem, nevar noteikt mehānismu, kura dēļ UDMH iedarbība uz grauzējiem ir kancerogēna. Nav in vitro pierādījumu par tīra un no oksidēšanās pasargāta UDMH genotoksicitāti un in vivo pētījumi nav pieejami. Turklāt PPR ekspertu grupa norādīja uz acīmredzamu neatbilstību, jo ilgtermiņa pētījumi neatklāja daminozīda izraisītu kancerogenitāti žurkās un pelēs, ja minēto vielu ievada devās, kam būtu jāveido vismaz par vienu pakāpi lielākas iekšējas metaboliski uzkrātas UDMH devas, nekā tās, kas atklātas tiešajās pārbaudēs. Turklāt kādā pētījumā N7 guanīna metilācija izrādījās pēc perorālas UDMH ievadīšanas žurkām 50 reizes lielāka, salīdzinot ar atbilstīgiem datiem attiecībā uz daminozīdu. Tāpēc PPR ekspertu grupa uzskatīja, ka jebkurš slēdziens par perorāli ievadīta UDMH kancerogenitāti ietver zināmu nenoteiktības pakāpi. PPR ekspertu grupa secināja, ka viss liecina par to, ka genotoksiska mehānisma nav.
               Attiecībā uz iespējamiem mehānismiem, kas nav genotoksiski, šūnu vairošanās regulācijas izmaiņas vai hormonāli traucējumi ir ticamas alternatīvas genotoksicitātei, taču šie mehānismi nav īpaši pētīti, un tāpēc šobrīd nav iespējams izdarīt konkrētāku slēdzienu par faktiski darbojošos mehānismu. Eksperimentāli pārbaudot UDMH kancerogenitāti žurkās un pelēs, nekāds efekts nebija vērojams, ja ievadīja attiecīgi 0,09 mg uz kilogramu ķermeņa svara dienā un 1,41 mg uz kilogramu ķermeņa svara dienā.
               Ja novēroto UDMH kancerogenitāti izraisa mehānisms, kas nav genotoksisks, iepriekš minētās devas jāuzskata par toksikoloģiskām robežvērtībām. Taču, ņemot vērā neskaidrības, kas saistītas ar minēto mehānismu, un iespēju, ka siltumnīcas apstākļos UDMH var oksidēties, veidojot derivātus, kuri var būt genotoksiski, PPR ekspertu grupa uzskata, ka, izmantojot kādu devu par robežvērtību, jāievēro pienācīga piesardzība. Pastāvīgā komiteja ņēma vērā šo atzinumu un secināja, ka daminozīda izmantošana ir pieļaujama ar īpašiem nosacījumiem.

               (7)

               Pārskatā par tiofanātmetilu palika vairāki neatbildēti jautājumi, ko apsprieda Augu zinātniskajā komitejā. Zinātnisko komiteju aicināja izteikties par to, vai ir ieteicams noteikt pieļaujamo dienas devu (PDD) un pieļaujamo iedarbības līmeni uz operatoru (PILO), jo īpaši ņemot vērā benomila, karbendazima un tiofanātmetila mutagenitātes, kancerogenitātes un reproduktīvo pētījumu rezultātus. Komiteja (5) norādīja, ka karbendazims ir bioloģiski aktīvā viela, kas vieno visas šīs trīs vielas. Jo īpaši benomils, bet arī tiofanātmetils vielmaiņas ceļā kļūst par karbendazimu, un visas trīs vielas zīdītāju šūnās in vivo izraisa skaitliskas hromosomu aberācijas (aneiploīdiju). Nav pierādījumu tam, ka kāda no šīm vielām ierosinātu cita veida bojājumus ģenētiskajā materiālā. Kancerogenitāte šajā gadījumā nav iemesls bažām. Zināmo šo fungicīdu ietekmi uz reproduktivitāti skaidro ar minēto vielu un šūnas dalīšanās vārpstas mikrocaurulīšu miedarbību. Aneiploīdijas ierosināšanas mehānisms ir izprasts, un to veido tubulīna (proteīna, kas atbild par hromosomu nošķiršanu šūnu dalīšanās laikā) polimerizācijas kavēšana – tas neiedarbojas uz DNS. Tā kā šūnām, kas dalās, ir daudzas tubulīna molekulas, tad zema fungicīdu koncentrācija ietekmēs ierobežotu skaitu tubulīna molekulu, un tāpēc tai nebūs toksikoloģiski kaitīgas ietekmes. Tāpēc nekaitīgas ietekmes līmenis ir skaidri nosakāms, un var noteikt gan PDD, gan PILO.

               (8)

               Dažādajās veiktajās pārbaudēs konstatēja, ka hlortalonilu, hlortoluronu, cipermetrīnu, daminozīdu un tiofanātmetilu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunkta prasībām, jo īpaši attiecībā uz lietojuma veidiem, kurus izskatīja un sīki aprakstīja Komisijas pārskata ziņojumā. Tādēļ ir lietderīgi minētās aktīvās vielas iekļaut I pielikumā, lai tās saturošo augu aizsardzības līdzekļu lietošanas atļaujas visās dalībvalstīs varētu piešķirt atbilstīgi minētās direktīvas noteikumiem.

               (9)

               Pirms aktīvo vielu iekļauj I pielikumā, jāparedz pietiekams laiks, lai dalībvalstis un ieinteresētās personas varētu sagatavoties to jauno prasību ievērošanai, kuras izriet no šīs iekļaušanas.

               (10)

               Neskarot pienākumus, kas Direktīvā 91/414/EEK definēti kā izrietoši no aktīvās vielas iekļaušanas I pielikumā, dalībvalstīm pēc iekļaušanas jāatvēl sešus mēnešus ilgs laika posms, lai pārskatītu spēkā esošās atļaujas augu aizsardzības līdzekļiem, kas satur hlortalonilu, hlortoluronu, cipermetrīnu, daminozīdu vai tiofanātmetilu, un lai panāktu, ka tiek izpildītas prasības, kas noteiktas Direktīvā 91/414/EEK, jo īpaši tās 13. pantā, un attiecīgos nosacījumus, kuri norādīti I pielikumā. Dalībvalstīm attiecīgi jāmaina, jāaizstāj vai jāatsauc spēkā esošās atļaujas atbilstīgi Direktīvas 91/414/EEK noteikumiem. Atkāpjoties no iepriekš minētā termiņa, ilgāks laiks jāatvēl, lai iesniegtu un izvērtētu pilnīgu III pielikuma dokumentāciju par katru attiecīgajam augu aizsardzības līdzeklim paredzēto lietojuma veidu atbilstīgi Direktīvā 91/414/EEK noteiktajiem vienotajiem principiem.

               (11)

               Pieredze, kas gūta iepriekš, iekļaujot Direktīvas 91/414/EEK I pielikumā aktīvas vielas, kuras novērtētas atbilstīgi Regulai (EEK) Nr. 3600/92, liecina, ka grūtības var rasties, skaidrojot spēkā esošo atļauju turētāju pienākumus attiecībā uz piekļuvi datiem. Lai izvairītos no papildu grūtībām, ir jāprecizē dalībvalstu pienākumi, jo īpaši pienākums pārbaudīt, vai atļaujas turētājam ir pieejama dokumentācija, kas atbilst minētās direktīvas II pielikuma prasībām. Tomēr šis precizējums neuzliek jaunus pienākumus dalībvalstīm vai atļauju turētājiem salīdzinājumā ar direktīvām, kas ir pieņemtas līdz šim, grozot I pielikumu.

               (12)

               Tādēļ attiecīgi jāgroza Direktīva 91/414/EKK.

               (13)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza, kā noteikts šīs direktīvas pielikumā.
   2. pants
   Dalībvalstis vēlākais 2006. gada 31. augustā pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Tās nekavējoties iepazīstina Komisiju ar minētajiem noteikumiem un iesniedz minēto noteikumu un šīs direktīvas atbilstības tabulu.
   Dalībvalstis minētos noteikumus piemēro no 2006. gada 1. septembra.
   Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
   3. pants
   1.   Saskaņā ar Direktīvu 91/414/EEK dalībvalstis vajadzības gadījumā līdz 2006. gada 31. augustam groza vai atsauc spēkā esošās atļaujas augu aizsardzības līdzekļiem, kuri kā aktīvās vielas satur hlortalonilu, hlortoluronu, cipermetrīnu, daminozīdu vai tiofanātmetilu.
   Līdz minētajam datumam tās jo īpaši pārbauda, vai ir izpildīti nosacījumi minētās direktīvas I pielikumā attiecībā uz hlortalonilu, hlortoluronu, cipermetrīnu, daminozīdu un tiofanātmetilu, izņemot tos, kas norādīti B daļā ierakstos par minētajām aktīvajām vielām, un vai atļaujas turētājam ir vai ir pieejama dokumentācija, kas atbilst prasībām minētās direktīvas II pielikumā saskaņā ar nosacījumiem minētās direktīvas 13. pantā.
   2.   Atkāpjoties no 1. punkta, katru atļauto augu aizsardzības līdzekli, kurā hlortalonils, hlortolurons, cipermetrīns, daminozīds vai tiofanātmetils ir vienīgā aktīvā viela vai viena no vairākām aktīvajām vielām, kas visas ir minētas Direktīvas 91/414/EEK I pielikumā vēlākais 2006. gada 28. februārī, dalībvalstis pārvērtē saskaņā ar Direktīvas 91/414/EEK VI pielikumā noteiktajiem vienotajiem principiem, pamatojoties uz dokumentāciju, kura atbilst minētās direktīvas III pielikuma prasībām un ņemot vērā minētās direktīvas I pielikuma B daļas ierakstus par hlortalonilu, hlortoluronu, cipermetrīnu, daminozīdu un tiofanātmetilu. Pamatojoties uz minēto novērtējumu, dalībvalstis nosaka, vai līdzeklis atbilst nosacījumiem Direktīvas 91/414/EEK 4. panta 1. punkta b), c), d) un e) apakšpunktā.
   Pēc tam dalībvalstis:

               a)

               ja līdzeklī hlortalonils, hlortolurons, cipermetrīns, daminozīds un tiofanātmetils ir vienīgā aktīvā viela – vajadzības gadījumā vēlākais līdz 2010. gada 28. februārim groza vai atsauc atļauju vai

               b)

               ja līdzeklī hlortalonils, hlortolurons, cipermetrīns, daminozīds un tiofanātmetils ir viena no vairākām aktīvajām vielām – vajadzības gadījumā atļauju groza vai atsauc līdz 2010. gada 28. februārim vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām atbilstīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem termiņiem.

         4. pants
   Šī direktīva stājas spēkā 2006. gada 1. martā.
   5. pants
   Šī direktīva ir adresēta dalībvalstīm.

      Briselē, 2005. gada 16. septembrī

            Komisijas vārdā —

            Komisijas loceklis

         Markos KYPRIANOU

      (1)  OV L 230, 19.8.1991., 1. lpp. Direktīvā jaunākie grozījumi izdarīti ar Eiropas parlamenta un Padomes Regulu (EK) Nr. 396/2005 (OV L 70, 16.3.2005., 1. lpp.).

      (2)  OV L 366, 15.12.1992., 10. lpp. Regulā jaunākie grozījumi izdarīti ar Regulu (EK) Nr. 2266/2000 (OV L 259, 13.10.2000., 27. lpp.).

      (3)  OV L 107, 28.4.1994., 8. lpp. Regulā jaunākie grozījumi izdarīti ar Regulu (EK) Nr. 2230/95 (OV L 225, 22.9.1995., 1. lpp.).

      (4)  2004. gada 11. maija atzinums, ko pēc Komisijas pieprasījuma attiecībā uz daminozīda novērtējumu saistībā ar Padomes Direktīvu 91/414/EEK izdarījusi Zinātnes ekspertu grupa jautājumos par augu veselību, augu aizsardzības līdzekļiem un to atliekvielām (The EFSA Journal (2004), 61, 1–27).

      (5)  Augu zinātniskās komitejas 2001. gada 23. marta atzinums (SCP/BENOMY/002–galīgais, SCP/CARBEN/002–galīgais, SCP/THIOPHAN/002–galīgais) par benomila, karbendazima un tiofanātmetila novērtējumu atbilstīgi Padomes Direktīvai 91/414/EEK par augu aizsardzības līdzekļu laišanu tirgū (Augu zinātniskā komiteja atzinumu pieņēma 2001. gada 7. martā).

      PIELIKUMS
      Direktīvas 91/414/EEK I pielikumā tabulas beigās pievieno turpmāk norādītos ierakstus:

                     Nr.

                     Vispārpieņemtais nosaukums, identifikācijas numuri

                        IUPAC nosaukums

                     Tīrības pakāpe (1)

                     Stāšanās spēkā

                     Iekļaušanas termiņa beigas

                     Īpaši noteikumi

                     “102

                     Hlortalonils

                        CAS Nr. 1897-45-6

                        CIPAC Nr. 288

                     Tetrahlorizoftalonitrils

                     985 g/kg

                                 —

                                 heksahlorbenzols: ne vairāk kā 0,01 g/kg

                                 —

                                 dekahlorbifenils: ne vairāk kā 0,03 g/kg

                     2006. gada 1. marts

                     2016. gada 28. februāris

                     A DAĻA
                     Var atļaut lietot tikai kā fungicīdu.
                     B DAĻA
                     Lai īstenotu vienotos VI pielikuma principus, jāņem vērā secinājumi pārskata ziņojumā par hlortalonilu un jo īpaši ziņojuma I un II papildinājumu, ko 2005. gada 15. februārī pabeigusi Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstīm īpaša uzmanība jāpievērš tam, lai aizsargātu:

                                 —

                                 ūdens organismus;

                                 —

                                 gruntsūdeni, jo īpaši attiecībā uz aktīvo vielu un tās metabolītiem R417888 un R611965 (SDS46851), ja aktīvo vielu izmanto reģionos, kur augsnes un/vai klimata apstākļi ir piesārņojumjutīgi.

                           Lietošanas nosacījumos attiecīgā gadījumā jāietver risku mazinoši pasākumi.

                     103

                     Hlortolurons (bez stereoķīmijas)

                        CAS Nr. 15545-48-9

                        CIPAC Nr. 217

                     3-(3-hlor-p-tolil)-1,1-dimetilkarbamīds

                     975 g/kg

                     2006. gada 1. marts

                     2016. gada 28. februāris

                     A DAĻA
                     Var atļaut tikai kā herbicīdu.
                     B DAĻA
                     Lai īstenotu vienotos VI pielikuma principus, jāņem vērā secinājumi pārskata ziņojumā par hlortoluronu un jo īpaši ziņojuma I un II papildinājumu, ko 2005. gada 15. februārī pabeigusi Pārtikas aprites un dzīvnieku veselības pastāvīgā komiteja. Šajā vispārējā novērtējumā dalībvalstīm īpaša uzmanība jāpievērš gruntsūdeņu aizsardzībai, ja aktīvo vielu izmanto reģionos, kur augsnes un/vai klimata apstākļi ir piesārņojumjutīgi. Atļaujas piešķiršanas nosacījumos attiecīgā gadījumā jāietver arī risku mazinoši pasākumi.

                     104

                     Cipermetrīns

                        CAS Nr. 52315-07-8

                        CIPAC Nr. 332

                     (RS)-α-ciān-3-fenoksibenzil(1RS)-cis, trans-3-(2,2-dihlorvinil)-2,2-dimetilciklopropānkarboksilāts
                     (4 izomēru pāri: cis-1, cis-2, trans-3, trans-4)

                     900 g/kg

                     2006. gada 1. marts

                     2016. gada 28. februāris

                     A DAĻA
                     Var atļaut lietot tikai kā insekticīdu.
                     B DAĻA
                     Lai īstenotu vienotos VI pielikuma principus, jāņem vērā secinājumi pārskata ziņojumā par cipermetrīnu un jo īpaši ziņojuma I un II papildinājumu, ko 2005. gada 15. februārī pabeigusi Pārtikas aprites un dzīvnieku veselības pastāvīgā komiteja. Šajā vispārējā novērtējumā:

                                 —

                                 dalībvalstīm īpaša uzmanība jāpievērš ūdens organismu, bišu un neapkarojamo posmkāju aizsardzībai. Atļaujas piešķiršanas nosacījumos attiecīgā gadījumā jāietver arī risku mazinoši pasākumi;

                                 —

                                 dalībvalstīm īpaša uzmanība jāpievērš operatoru drošībai. Atļaujas piešķiršanas nosacījumos attiecīgā gadījumā jāietver arī aizsardzības pasākumi.

                     105

                     Daminozīds

                        CAS Nr. 1596-84-5

                        CIPAC Nr. 330

                     N-dimetilaminosukcīnamīnskābe

                     990 g/kg
                     Piemaisījumi:

                                 —

                                 N-nitrozdimetilamīns: ne vairāk kā 2,0 mg/kg

                                 —

                                 1,1-dimetilhidrazīds: ne vairāk kā 30 mg/kg

                     2006. gada 1. marts

                     2016. gada 28. februāris

                     A DAĻA
                     Var atļaut lietot tikai kā neēdamo kultūraugu augšanas regulatoru.
                     B DAĻA
                     Lai īstenotu vienotos VI pielikuma principus, jāņem vērā secinājumi pārskata ziņojumā par daminozīdu un jo īpaši ziņojuma I un II papildinājumu, ko 2005. gada 15. februārī pabeigusi Pārtikas aprites un dzīvnieku veselības pastāvīgā komiteja. Šajā vispārējā novērtējumā dalībvalstīm īpaša uzmanība jāpievērš operatoru un darba ņēmēju drošībai. Atļaujas piešķiršanas nosacījumos attiecīgā gadījumā jāietver arī aizsardzības pasākumi.

                     106

                     Tiofanātmetils (bez stereoķīmijas)

                        CAS Nr. 23564-05-8

                        CIPAC Nr. 262

                     Dimetil 4,4′-(o-fenilēn)bis-(3-tioalofanāts)

                     950 g/kg

                     2006. gada 1. marts

                     2016. gada 28. februāris

                     A DAĻA
                     Var atļaut lietot tikai kā fungicīdu.
                     B DAĻA
                     Lai īstenotu vienotos VI pielikuma principus, jāņem vērā secinājumi pārskata ziņojumā par tiofanātmetilu un jo īpaši ziņojuma I un II papildinājumu, ko 2005. gada 15. februārī pabeigusi Pārtikas aprites un dzīvnieku veselības pastāvīgā komiteja. Šajā vispārējā novērtējumā dalībvalstīm īpaša uzmanība jāpievērš ūdens organismu, slieku un citu augsnes makroorganismu aizsardzībai. Atļaujas piešķiršanas nosacījumos vajadzības gadījumā jāietver risku mazinoši pasākumi.”

         (1)  Sīkāka informācija par aktīvās vielas identifikāciju un tās specifikācija ir sniegta pārskata ziņojumā.


title: Komisijas Direktīva 2001/21/EK (2001. gada 5. marts), ar ko groza I pielikumu Padomes Direktīvai 91/414/EEK par augu aizsardzības līdzekļu laišanu tirgū nolūkā ietvert amitrolu, dikvātu, piridātu un tiabendazolu kā aktīvās vielas

text:
Svarīgs juridisks paziņojums

|

32001L0021

Oficiālais Vēstnesis L 069 , 10/03/2001 Lpp. 0017 - 0021

		Komisijas Direktīva 2001/21/EK(2001. gada 5. marts),ar ko groza I pielikumu Padomes Direktīvai 91/414/EEK par augu aizsardzības līdzekļu laišanu tirgū nolūkā ietvert amitrolu, dikvātu, piridātu un tiabendazolu kā aktīvās vielasEIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2000/80/EK [2], un jo īpaši tās 6. panta 1. punktu,tā kā:(1) Komisijas 1992. gada 11. decembra Regulā (EEK) Nr. 3600/92, ar kuru nosaka sīki izstrādātus noteikumus, lai īstenotu pirmo fāzi darba programmā, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 2266/2000 [4], ir izklāstīti sīki izstrādāti noteikumi, lai īstenotu pirmo fāzi darba programmā, kas minēta 8. panta 2. punktā Padomes Direktīvā 91/414/EEK (turpmāk saukta "Direktīva"). Saskaņā ar minēto regulu Komisijas 1994. gada 27. aprīļa Regula (EK) Nr. 993/94, ar ko nosaka augu aizsardzības līdzekļu aktīvās vielas un izraugās ziņotāju dalībvalsti, lai īstenotu Regulu (EEK) Nr. 3600/92 [5], kurā jaunākie grozījumi izdarīti ar Regulu (EK) Nr. 2230/95 [6], noteica novērtējamo augu aizsardzības līdzekļu aktīvo vielu sarakstu, ņemot vērā to iespējamo iekļaušanu šīs direktīvas I pielikumā.(2) Saskaņā ar šīs direktīvas 5. panta 1. punktu aktīvo vielu vajadzētu iekļaut I pielikumā uz laiku, kas nepārsniedz 10 gadus, ja būtu sagaidāms, ka ne tādu augu aizsardzības līdzekļu lietošana, kas satur šo aktīvo vielu, ne to atliekas nekaitē cilvēku vai dzīvnieku veselībai vai gruntsūdeņiem, vai nerada nepieņemamu ietekmi uz vidi.(3) Amitrola, dikvāta, piridāta un tiabendazola iedarbība uz cilvēku veselību un vidi ir novērtēta saskaņā ar noteikumiem, kas Regulā (EEK) Nr. 3600/92 izklāstīti attiecībā uz vairākiem lietošanas veidiem, ko piedāvājuši attiecīgie paziņojumu iesniedzēji. Saskaņā ar Regulu (EK) Nr. 933/94 Francija tika izraudzīta par ziņotāju dalībvalsti amitrolam, Apvienotā Karaliste – dikvātam, bet Spānija – tiabendazolam. Austrija tika izraudzīta par ziņotāju dalībvalsti piridātam atbilstīgi Regulai (EK) Nr. 491/95 [7], ar ko groza Regulu (EEK) Nr. 3600/92 un Regulu (EK) Nr. 933/94, jo īpaši attiecībā uz izraudzīto valsts iestāžu un ražotāju integrēšanu Austrijā, Somijā un Zviedrijā tās darba programmas pirmās fāzes īstenošanā, kas minēta šīs direktīvas 8. panta 2. punktā. Saskaņā ar Regulas (EEK) Nr. 3600/92 7. panta 1. punkta c) apakšpunktu ziņotājas dalībvalstis 1996. gada 30. aprīlī iesniedza Komisijai attiecīgo novērtējuma ziņojumu un ieteikumu par amitrolu, 1996. gada 2. aprīlī - par dikvātu, 1996. gada 18. novembrī - par piridātu un 1996. gada 30. aprīlī - par tiabendazolu.(4) Dalībvalstis un Komisija ar Pastāvīgās augu aizsardzības komitejas starpniecību ir pārskatījušas šo novērtējumu. Šie pārskati 2000. gada 12. decembrī tika precizēti formā, kādu Komisija ir noteikusi pārskata ziņojumiem par amitrolu, dikvātu, piridātu un tiabendazolu. Ja pārskata ziņojumi ir atjaunināmi tā, lai ņemtu vērā zinātnes un tehnikas sasniegumus, atbilstīgi šai direktīvai būs jāgroza arī nosacījumi attiecīgo vielu iekļaušanai šīs direktīvas I pielikumā.(5) Dokumentāciju un no pārskata iegūto informāciju par amitrolu iesniedza apspriešanai Augu zinātniskajā komitejā. Savā 2000. gada 6. jūnija atzinumā [8] Komiteja apstiprināja izraudzīto pieņemamo iedarbības līmeni uz operatoru un piedāvāja padomu par grauzēju ilgtermiņa pētījumu interpretāciju. Ieteikumi tika ņemti vērā šajā direktīvā un attiecīgajā pārskata ziņojumā.(6) Dokumentāciju un no pārskata iegūto informāciju par dikvātu arī iesniedza apspriešanai Augu zinātniskajā komitejā. Savā 2000. gada 5. aprīļa atzinumā [9] Komiteja piedāvāja padomu par to, kā interpretēt pieejamos pētījumus par putnu vairošanos, par potenciālo ilgtermiņa iedarbību, ko rada atliekas, kas piesaistījušās augsnes daļiņām, par potenciālo ūdenszāļu apkarošanas ietekmi uz vidi un par noteiktiem iedarbības aspektiem uz operatoru un patērētāju. Komiteja piedāvāja savu interpretāciju par pieejamajiem pētījumiem putnu vairošanās jomā. Tā secināja, ka nav nekādu norāžu uz to, ka nepieņemamu ietekmi radīs atliekas augsnē. Turklāt Komiteja atzīmēja, ka dikvāta izmantošana ūdenszāļu apkarošanai var būtiski apdraudēt ūdens blakusorganismus un trūkst pietiekamu datu, lai pierādītu, ka ir iespējams piemērot efektīvus risku mazinošus pasākumus.Saistībā ar iedarbību uz operatoru Komiteja ieteica apsvērt pasākumus, lai ierobežotu iedarbību uz neprofesionālajiem lietotājiem. Visbeidzot Komiteja atzīmēja, ka trūkst pietiekamas informācijas, lai pilnībā novērtētu iedarbību uz patērētājiem caur pārtiku saistībā ar dikvāta kā žāvējošās vielas izmantošanu sīkgraudu labībā. Šie atzinumi tika ņemti vērā šajā direktīvā un attiecīgajā pārskata ziņojumā.(7) Dokumentāciju un no pārskata iegūto informāciju arī par piridātu iesniedza apspriešanai Augu zinātniskajā komitejā. Savā 2000. gada 6. jūnija atzinumā [10] Komiteja apstiprināja derīgumu tam pieņemamās iedarbības līmenim uz operatoru, kas izraudzīts ar Pastāvīgās augu veselības komitejas starpniecību.(8) Tāpat arī dokumentāciju un no pārskata iegūto informāciju par tiabendazolu iesniedza apspriešanai Augu zinātniskajā komitejā. Savā 2000. gada 22. septembra atzinumā [11] Komiteja apstiprināja, ka paredzētais tiabendazola lietojums pēc ražas novākšanas augļiem un kartupeļiem neizraisīs nepieņemamu ūdens organismu apdraudējumu, ar noteikumu, ka tiek piemēroti risku mazinoši pasākumi. Šis ieteikums tika ņemts vērā šajā direktīvā un attiecīgajā pārskata ziņojumā.(9) Dažādajās veiktajās pārbaudēs noskaidrojās, ka augu aizsardzības līdzekļi, kas satur attiecīgo aktīvo vielu, kopumā varētu apmierināt šīs direktīvas 5. panta 1. punkta a) un b) apakšpunktā minētās prasības, jo īpaši attiecībā uz lietojumiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi I pielikumā iekļaut attiecīgās aktīvās vielas, lai nodrošinātu, ka visās dalībvalstīs atbilstīgi minētās direktīvas noteikumiem var piešķirt atļaujas augu aizsardzības līdzekļiem, kas satur attiecīgās aktīvās vielas.(10) Ja iekļaušanai izvirzītie kritēriji vairs netiek ievēroti, direktīvas 5. panta 5. punkts paredz, ka aktīvās vielas iekļaušanu I pielikumā jebkurā laikā var pārskatīt. Tādēļ, ja pieprasītā papildinformācija, kā minēts pārskata ziņojuma 7. punktā, nebūs iesniegta, Komisija pārskatīs amitrola iekļaušanu I pielikumā.(11) Šī direktīva paredz, ka pēc aktīvās vielas iekļaušanas I pielikumā dalībvalstīm noteiktajā laika posmā attiecīgi jāpiešķir, jāmaina vai jāanulē atļaujas augu aizsardzības līdzekļiem, kas satur aktīvo vielu. Konkrēti augu aizsardzības līdzekļu lietošanu vajadzētu atļaut tikai tad, ja ir ievēroti nosacījumi, kas saistīti ar aktīvās vielas iekļaušanu I pielikumā, un vienotie principi, kas ir izklāstīti šajā direktīvā, pamatojoties uz dokumentāciju, kura atbilst noteiktajām datu prasībām.(12) Pirms aktīvo vielu iekļauj I pielikumā, jāparedz saprātīgs termiņš, kas ļautu dalībvalstīm un ieinteresētajām pusēm sagatavoties to jauno prasību ievērošanai, kuras izrietēs no šīs iekļaušanas. Turklāt pēc šādas iekļaušanas jāparedz saprātīgs termiņš, lai dalībvalstis varētu īstenot šīs direktīvas noteikumus par augu aizsardzības līdzekļiem, kuri satur amitrolu, dikvātu, piridātu vai tiabendazolu. Jo īpaši dalībvalstīm šajā termiņā jāpārskata jau piešķirtās atļaujas un attiecīgi jāizsniedz jaunas atļaujas saskaņā ar šīs direktīvas noteikumiem. Lai iesniegtu un novērtētu pilnu dokumentāciju par katru augu aizsardzības līdzekli, būtu jāparedz ilgāks laika posms saskaņā ar šajā direktīvā izklāstītajiem vienotajiem principiem. Augu aizsardzības līdzekļiem, kas satur vairākas aktīvās vielas, pilnīgu novērtēšanu, pamatojoties uz vienotiem principiem, var veikt tikai tad, ja visas attiecīgās aktīvās vielas ir iekļautas direktīvas I pielikumā.(13) Ir lietderīgi paredzēt, ka gatavos pārskata ziņojumus (izņemot konfidenciālo informāciju) dalībvalstis saglabā pieejamus vai dara pieejamus, lai ar tiem varētu iepazīties visas ieinteresētās personas.(14) Šie pārskata ziņojumi ir vajadzīgi, lai dalībvalstis pienācīgi ieviestu atsevišķas šajā direktīvā izklāstīto vienoto principu sadaļas, ja šie principi attiecināmi uz tādu datu novērtējumu, kuri iesniegti ar mērķi aktīvo vielu iekļaut šīs direktīvas I pielikumā.(15) Šajā direktīvā paredzētie pasākumi ir saskaņā ar Pastāvīgās augu veselības komitejas atzinumu, kas sniegts 2000. gada 12. decembrī,IR PIEŅĒMUSI ŠO DIREKTĪVU.1. pantsDirektīvas 91/414/EEK I pielikumu groza, kā noteikts šīs direktīvas pielikumā.2. pants1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2002. gada 1. jūlijam. Par to dalībvalstis tūlīt informē Komisiju.Jo īpaši tās saskaņā ar Direktīvu 91/414/EEK vajadzības gadījumā līdz minētajam datumam groza vai anulē atļaujas augu aizsardzības līdzekļiem, kas kā aktīvo vielu satur piridātu vai tiabendazolu.Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāmas šādas atsauces.2. Saistībā ar novērtēšanu un lēmumu pieņemšanu, ievērojot Direktīvas 91/414/EEK VI pielikumā noteiktos vienotos principus un pamatojoties uz dokumentāciju, kas atbilst šeit minētā III pielikuma prasībām, termiņš tādu augu aizsardzības līdzekļu atļauju grozīšanai vai anulēšanai, kas kā vienīgo aktīvo vielu satur amitrolu, dikvātu, piridātu vai tiabendazolu, ir 2006. gada 1. janvāris.3. Augu aizsardzības līdzekļiem, kas satur amitrolu, dikvātu, piridātu vai tiabendazolu kopā ar kādu citu aktīvo vielu, kas ietverta Direktīvas 91/414/EEK I pielikumā, termiņš atļauju grozīšanai vai anulēšanai izbeidzas četrus gadus pēc tam, kad stājusies spēkā šī direktīva, kuras I pielikumā ietverta pēdējā no minētajām vielām.4. Dalībvalstis dara pieejamus šo pārskata ziņojumus par amitrolu, dikvātu, piridātu vai tiabendazolu (izņemot konfidenciālo informāciju Direktīvas 91/414/EEK 14. panta nozīmē), lai ar to varētu iepazīties visas ieinteresētās personas, vai dara tos pieejamus pēc īpaša lūguma.5. Ja pieprasītā papildinformācija, kas minēta 7. punktā pārskata ziņojumā par amitrolu, netiek iesniegta līdz 2002. gada 1. janvārim, dalībvalstis informē Komisiju. Tādā gadījumā Komisija pārskatīs amitrola iekļaušanu Direktīvas 91/414/EEK I pielikumā.3. pantsŠī direktīva stājas spēkā 2002. gada 1. janvārī.4. pantsŠī direktīva ir adresēta dalībvalstīm.Briselē, 2001. gada 5. martāKomisijas vārdā —Komisijas loceklisDavid Byrne[1] OV L 230, 19.8.1991., 1. lpp.[2] OV L 309, 9.12.2000., 14. lpp.[3] OV L 366, 15.12.1992., 10. lpp.[4] OV L 259, 13.10.2000., 27. lpp.[5] OV L 107, 28.4.1994., 8. lpp.[6] OV L 225, 22.9.1995., 1. lpp.[7] OV L 49, 4.3.1995., 50. lpp.[8] Augu zinātniskā komiteja SCP/AMITR/002-final.[9] Augu zinātniskā komiteja SCP/DIQUAT/002-final.[10] Augu zinātniskā komiteja SCP/PYRID/002-final.[11] Augu zinātniskā komiteja SCP/THIABEN/002-final.--------------------------------------------------PIELIKUMSDirektīvas 91/414/EEK I pielikumā ietvertās tabulas beigās pievieno šādus ierakstus (no 14. līdz 17. pozīcijai):Nr. | Parastais nosaukums | IUPAC nosaukums | Tīrība | Stāšanās spēkā | Iekļaušana ir spēkā līdz | Īpašie noteikumi |14 | Amitrols CAS nr. 61-82-5 CIPAC nr. 90 | H-[1,2,4]-triazol-3-ilamīns | 900 g/kg | 1.1.2002. | 31.12.2011. | To drīkst lietot vienīgi kā herbicīdu VI pielikuma vienoto principu ieviešanai jāņem vērā secinājumi no pārskata ziņojuma par amitrolu un jo īpaši I un II pielikums, kas 2000. gada 12. decembrī precizēts Pastāvīgajā augu veselības komitejā. Šajā kopīgajā novērtējumā dalībvalstīm īpaša uzmanība jāpievērš operatoru aizsardzībai;īpaša uzmanība jāpievērš gruntsūdeņu aizsardzībai mazāk aizsargātos apgabalos, jo īpaši attiecībā uz lietošanas veidiem, kas nav saistīti ar laukaugiem;īpaša uzmanība jāpievērš derīgo posmkāju aizsardzībai;īpaša uzmanība jāpievērš putnu un savvaļas zīdītāju aizsardzībai. Amitrola lietošanu vaislas sezonā var atļaut tikai tad, ja atbilstīgais riska novērtējums ir pierādījis, ka nav nepieņemamas iedarbības, un ja vajadzības gadījumā atļaujas nosacījumi ietver arī risku mazinošus pasākumus |15 | Dikvāts CAS nr. 2764-72-9 (jons), 85-00-7 (dibromīds) | 9,10-dihidro-8a,10a-diazofenantrēna jons (dibromīds) | 950 g/kg | 1.1.2002. | 31.12.2011. | Pamatojoties uz pašreiz pieejamo informāciju, to drīkst izmantot tikai kā sauszemes herbicīdu un žāvētāju. Tā lietošanu ūdenszāļu apkarošanai nedrīkst atļaut VI pielikuma vienoto principu ieviešanai jāņem vērā secinājumi no pārskata ziņojuma par dikvātu un jo īpaši I un II pielikums, kas 2000. gada 12. decembrī precizēts Pastāvīgajā augu veselības komitejā. Šajā kopīgajā novērtējumā dalībvalstīm īpaša uzmanība jāpievērš potenciālajai ietekmei uz ūdens organismiem un jānodrošina, lai vajadzības gadījumā atļaujas nosacījumi ietvertu arī risku mazinošus pasākumus;īpaša uzmanība jāpievērš ietekmei uz operatora drošību, kas saistīta ar neprofesionālo lietošanu, un jānodrošina, lai vajadzības gadījumā atļaujas nosacījumi ietvertu arī risku mazinošus pasākumus |16 | Piridāts CAS nr. 55512-33-9 CIPAC nr. 447 | 6-hlor-3-fenilpiridazīn-4-il-S-oktiltiokarbonāts | 900 g/kg | 1.1.2002. | 31.12.2011. | To drīkst lietot tikai kā herbicīdu VI pielikuma vienoto principu ieviešanai jāņem vērā secinājumi no pārskata ziņojuma par piridātu un jo īpaši I un II pielikums, kas 2000. gada 12. decembrī precizēts Pastāvīgajā augu veselības komitejā. Šajā kopīgajā novērtējumā dalībvalstīm īpaša uzmanība jāpievērš gruntsūdeņu aizsardzībai;īpaša uzmanība jāpievērš potenciālajai ietekmei uz ūdens organismiem un jānodrošina, lai vajadzības gadījumā atļaujas nosacījumi ietvertu arī risku mazinošus pasākumus |17 | Tiabendazols CAS nr. 148-79-8 CIPAC nr. 323 | 2-tiazol-4-il-1H-benzimidazols | 985 g/kg | 1.1.2002. | 31.12.2011. | To drīkst lietot tikai kā fungicīdu. Lapaugu apsmidzināšana nav atļauta. VI pielikuma vienoto principu ieviešanai jāņem vērā secinājumi no pārskata ziņojuma par tiabendazolu un jo īpaši I un II pielikums, kas 2000. gada 12. decembrī precizēts Pastāvīgajā augu veselības komitejā. Šajā kopīgajā novērtējumā dalībvalstīm īpaša uzmanība jāpievērš potenciālajai ietekmei uz ūdens organismiem un organismiem, kas mīt uz nogulsnēm, un jānodrošina, lai vajadzības gadījumā atļaujas nosacījumi ietvertu arī risku mazinošus pasākumusIr jāievieš atbilstīgi risku mazinoši pasākumi (piemēram, attīrīšana ar diatomīta zemi vai aktīvo ogli), lai pasargātu virszemes ūdeņus no nepieņemama piesārņojuma, ko izraisa notekūdeņi |--------------------------------------------------


title: Padomes Direktīva 2006/109/EK ( 2006. gada 20. novembrī ), ar ko pielāgo Direktīvu 94/45/EK par to, kā izveidot Eiropas Uzņēmumu padomi vai procedūru darbinieku informēšanai un uzklausīšanai Kopienas mēroga uzņēmumos un Kopienas mēroga uzņēmumu grupās, saistībā ar Bulgārijas un Rumānijas pievienošanos

text:
               20.12.2006

               LV

               Eiropas Savienības Oficiālais Vēstnesis

               L 363/416

      PADOMES DIREKTĪVA 2006/109/EK
   (2006. gada 20. novembrī),
   ar ko pielāgo Direktīvu 94/45/EK par to, kā izveidot Eiropas Uzņēmumu padomi vai procedūru darbinieku informēšanai un uzklausīšanai Kopienas mēroga uzņēmumos un Kopienas mēroga uzņēmumu grupās, saistībā ar Bulgārijas un Rumānijas pievienošanos
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Bulgārijas un Rumānijas Pievienošanās līgumu (1) un jo īpaši tā 4. panta 3. punktu,
   ņemot vērā Bulgārijas un Rumānijas Pievienošanās aktu un jo īpaši tā 56. pantu,
   ņemot vērā Komisijas priekšlikumu,
   tā kā:

               (1)

               Saskaņā ar Pievienošanās akta 56. pantu, ja iestāžu tiesību akti ir spēkā pēc 2007. gada 1. janvāra un tiem ir vajadzīgi pielāgojumi saistībā ar pievienošanos, un vajadzīgie pielāgojumi nav paredzēti Pievienošanās aktā vai tā pielikumos, vajadzīgie tiesību akti jāpieņem Padomei vai Komisijai, ja tā ir pieņēmusi sākotnējo aktu.

               (2)

               Konferences, kurā izstrādāja Pievienošanās līgumu, Nobeiguma aktā ir norādīts, ka Augstās Līgumslēdzējas Puses panāca politisku vienošanos par vairākiem iestāžu pieņemto aktu pielāgojumiem, kas vajadzīgi sakarā ar pievienošanos, un Padome un Komisija ir aicinātas pieņemt šos pielāgojumus pirms pievienošanās, tos vajadzības gadījumā papildinot un atjaunojot, lai ņemtu vērā Savienības tiesību aktu attīstību.

               (3)

               Tādēļ attiecīgi būtu jāgroza Padomes Direktīva 94/45/EK (1994. gada 22. septembris) par to, kā izveidot Eiropas Uzņēmumu padomi vai procedūru darbinieku informēšanai un uzklausīšanai Kopienas mēroga uzņēmumos un Kopienas mēroga uzņēmumu grupās (2),

         IR PIEŅĒMUSI ŠO DIREKTĪVU.
   1. pants
   Direktīvu 94/45/EK groza, kā noteikts pielikumā.
   2. pants
   1.   Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz dienai, kad Bulgārija un Rumānija pievienojas Eiropas Savienībai. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu.
   Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara zināmus Komisijai savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā, ja stājas spēkā Bulgārijas Republikas un Rumānijas Pievienošanās līgums, un ar tā spēkā stāšanās dienu.
   4. pants
   Šī direktīva ir adresēta dalībvalstīm.

      Briselē, 2006. gada 20. novembrī

            Padomes vārdā —

            priekšsēdētājs

         J. KORKEAOJA

      (1)  OV L 157, 21.6.2005., 11 lpp.

      (2)  OV L 254, 30.9.1994, 64. lpp.

      PIELIKUMS
      SOCIĀLĀ POLITIKA UN NODARBINĀTĪBA
      31994 L 0045: Padomes Direktīva 94/45/EK (1994. gada 22. septembris) par to, kā izveidot Eiropas Uzņēmumu padomi vai procedūru darbinieku informēšanai un uzklausīšanai Kopienas mēroga uzņēmumos un Kopienas mēroga uzņēmumu grupās (OV L 254, 30.9.1994., 64. lpp.), ko groza:

                  —

                  31997 L 0074: Padomes 15.12.1997. Direktīva 97/74/EK (OV L 10, 16.01.1998., 22. lpp.).

            Neskarot nekādu turpmāku pārskatīšanu pirms iestāšanās dienas, direktīvas 5. panta 2. punkta b) apakšpunktu aizstāj ar šādu apakšpunktu:

                     “b)

                     Īpašajā pārrunu grupā ir vismaz trīs locekļi, bet ne vairāk kā tik, cik ir dalībvalstu.”


title: Padomes direktīva (1991. gada 28. janvāris), ar ko groza Direktīvu 72/462/EEK par veselības un veterināro pārbaužu problēmām, ievedot liellopus, cūkas, svaigu gaļu vai gaļas produktus no trešām valstīm, lai tajā iekļautu aitas un kazas

text:
Svarīgs juridisks paziņojums

|

31991L0069

Oficiālais Vēstnesis L 046 , 19/02/1991 Lpp. 0037 - 0039 Speciālizdevums somu valodā: Nodaļa 3 Sējums 36 Lpp. 0173  Speciālizdevums zviedru valodā: Nodaļa 3 Sējums 36 Lpp. 0173

		Padomes direktīva(1991. gada 28. janvāris),ar ko groza Direktīvu 72/462/EEK par veselības un veterināro pārbaužu problēmām, ievedot liellopus, cūkas, svaigu gaļu vai gaļas produktus no trešām valstīm, lai tajā iekļautu aitas un kazas(91/69/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu, un jo īpaši tā 43. pantu,ņemot vērā Komisijas priekšlikumu [1],ņemot vērā Eiropas Parlamenta atzinumu [2],ņemot vērā Ekonomikas un sociālo lietu komitejas atzinumu [3],tā kā Direktīvā 91/68/EEK [4] ir noteikti veterināro ekspertīžu nosacījumi, kas reglamentē Kopienas iekšējo tirdzniecību ar aitām un kazām; tā kā, lai tirdzniecība varētu saskaņoti attīstīties, jāparedz kopīgi noteikumi attiecībā uz importu no trešām valstīm;tā kā Direktīvā 72/462/EEK [5], kurā jaunākie grozījumi izdarīti ar Direktīvu 90/425/EEK [6], ir noteiktas veselības un veterināro pārbaužu prasības, ievedot liellopus, cūkas, svaigu gaļu vai gaļas produktus no trešām valstīm;tā kā aitas un kazas, tāpat kā liellopi pieder pie dobradžu dzimtas un ir uzņēmīgas pret tām pašām slimībām; tā kā Kopienas mājlopi tādējādi ir pakļauti līdzīgam riskam attiecībā uz importu no trešām valstīm; tā kā tādēļ parasti ir jāatsaucas uz Direktīvā 72/462/EEK paredzētajiem noteikumiem, kuros var veikt izmaiņas, kas vajadzīgas, ņemot vērā aitu un kazu raksturīgās iezīmes,IR PIEŅĒMUSI ŠO DIREKTĪVU.1. pantsAr šo Direktīvu 72/462/EEK groza šādi.1. Virsrakstu aizstāj ar šādu:"Padomes 1972. gada 12. decembra Direktīva par veselības un veterināro pārbaužu problēmām, ievedot liellopus, aitas un kazas, cūkas, svaigu gaļu vai gaļas produktus no trešām valstīm".2. Direktīvas 1. panta 1. punktam pievieno šādu otro ievilkumu:"— mājas aitas un kazas vaislai, audzēšanai, nobarošanai vai kaušanai."3. Direktīvas 2. panta pirmo daļu aizstāj šādu:"Šajā direktīvā pēc vajadzības piemēro definīcijas, kas sniegtas Direktīvas 64/432/EEK un Direktīvas 64/433/EEK 2. pantā, kā arī Padomes 1972. gada 12. decembra Direktīvā 72/461/EEK par veselības un veterināro pārbaužu problēmām, ievedot liellopus, cūkas un svaigu gaļu no trešām valstīm [7], visās šajās direktīvas jaunākie grozījumi izdarīti ar Direktīvu 89/662/EEK [8], Padomes 1976. gada 21. decembra Direktīvu 77/99/EEK par veselības problēmām, kas ietekmē Kopienas iekšējo tirdzniecību ar gaļas produktiem, kurā jaunākie grozījumi izdarīti ar Direktīvu 89/662/EEK [9], un Direktīvu 91/68/EEK [10]4. Direktīvas 2. panta trešā punkta c) apakšpunktu aizstāj ar šādu:"c) "trešā valsts". ir valsts, uz kuru neattiecas Direktīvas 64/432/EEK, 64/433/EEK, 77/99/EEK un 91/68/EEK;".5. Direktīvas 2. panta trešā punkta e) apakšpunktu aizstāj ar šādu:"e) "saimniecība". ir valsts uzraudzībā esošs lauksaimniecības, rūpniecības vai tirdzniecības uzņēmums, kurš atrodas trešās valsts teritorijā un kurā pastāvīgi tur vai audzē liellopus vai cūkas vaislai, ražošanai vai kaušanai, vai arī aitas vai kazas vaislai, audzēšanai, nobarošanai vai kaušanai;".6. Direktīvas 3. panta 1. punktā un 3. panta 2. punkta pirmajā daļā vārdus "liellopi un cūkas" aizstāj ar vārdiem "liellopi, aitas, kazas un cūkas".7. Direktīvas II nodaļas nosaukumu aizstāj ar šādu:"II NODAĻALiellopu, aitu, kazu un cūku ievešana".8. Direktīvas 6. panta a) apakšpunktu papildina ar šādu tekstu:"Atgremotāju neīstais mēris, epizootiskā hemorāģiskā slimība, aitu bakas, kazu bakas un infekciozais enzootiskais hepatīts".9. Direktīvas 8. panta 2. punktu aizstāj ar šādu:"2. Saskaņā ar 29. pantā noteikto procedūru var nolemt, ka atļaujas attiecas tikai uz konkrētām sugām, uz liellopiem vai cūkām kaušanai, vaislai vai ražošanai, uz aitām vai kazām vaislai, audzēšanai, nobarošanai vai kaušanai, uz konkrētiem mērķiem paredzētiem dzīvniekiem vai ka visus vajadzīgos dzīvnieku veselības pasākumus piemēro pēc ievešanas.Ja tie ir dzīvnieki vaislai, audzēšanai, ražošanai vai nobarošanai, atbilstoši šim punktam noteiktās prasības dažādās dalībvalstīs var būt atšķirīgas, lai dalībvalstu vajadzībām ņemtu vērā īpašos noteikumus Kopienas iekšējā tirdzniecībā."10. Direktīvas 8. panta 3. punktu aizstāj ar šādu:"3. Attiecībā uz dzīvnieku veselības prasību noteikšanu saskaņā ar 1. punktu:- Direktīvas 64/432/EEK A pielikumā noteiktos standartus piemēro kā atsauci saistībā ar liellopu tuberkulozi, liellopu un cūku brucelozi,- Direktīvas 91/68/EEK 4., 5. un 6. pantā vai atbilstoši 7. vai 8. pantam noteiktos standartus un tos standartus, kas ir A pielikumā, piemēro kā atsauci saistībā ar slimību, pret kuru aitas un kazas ir uzņēmīgas.Saskaņā ar 29. pantā noteikto procedūru, katru gadījumu izskatot atsevišķi, var nolemt atkāpties no šiem standartiem, ja attiecīgā trešā valsts nodrošina līdzīgas dzīvnieku veselības garantijas; tādā gadījumā saskaņā ar to pašu procedūru nosaka dzīvnieku veselības prasības, kas ir vismaz līdzvērtīgas minētajā pantā vai pielikumā noteiktajām prasībām, lai šādus dzīvniekus ļautu ievest Kopienas ganāmpulkos."11. Direktīvas 9. pantā vārdus "liellopi un cūkas" aizstāj ar vārdiem "liellopi, aitas, kazas un cūkas".12. Direktīvas 10. panta pirmās daļas ievaddaļā vārdus "liellopi un cūkas" aizstāj ar vārdiem "liellopi, aitas, kazas un cūkas".13. Direktīvas 10. panta a) apakšpunkta pirmo daļu aizstāj ar šādu:"a) seši mēneši, ja tie ir liellopi vai cūkas vaislai vai ražošanai un aitas vai kazas audzēšanai, vaislai vai nobarošanai;"14. Direktīvas 11. panta 1. punkta pirmo daļu aizstāj ar šādu:"1. Dalībvalstis atļauj liellopu, aitu, kazu vai cūku ievešanu tikai tad, ja uzrāda sertifikātu, ko ir sastādījis trešās eksportētājvalsts pilnvarots veterinārārsts."15. Direktīvas 11. panta 1. punkta d) apakšpunktu aizstāj ar šādu:"d) jāapliecina, ka liellopi, aitas, kazas vai cūkas atbilst šīs direktīvas prasībām un prasībām, kas noteiktas atbilstoši šai direktīvai attiecībā uz ievešanu no trešām valstīm;"16. Direktīvas 12. panta 1. punktu aizstāj ar šādu:"1. Dalībvalstis nodrošina, ka mājas liellopiem, aitām, kazām un cūkām uzreiz pēc ierašanās Kopienas teritorijā valsts pilnvarots veterinārārsts veic veterināro pārbaudi neatkarīgi no tā, saskaņā ar kādu muitas procedūru tie ir deklarēti."17. Direktīvas 12. panta 2. punkta ievadteikumu aizstāj ar šādu:"2. Dalībvalstis nodrošina, ka ir aizliegta liellopu, aitu, kazu un cūku pārvietošana Kopienā, ja 1. punktā noteiktās pārbaudes laikā konstatē, ka:"18. Direktīvas 12. panta 2. punkta trešo ievilkumu aizstāj ar šādu:"— trešā eksportētājvalsts neatbilst nosacījumiem, kas ir noteikti šajā direktīvā, Direktīvas 64/432/EEK A līdz D pielikumos, Direktīvas 91/68/EEK 4., 5. un 6. pantā atbilstoši 7. vai 8. pantam un A pielikumā;"19. Direktīvas 12. panta 4. punktu aizstāj ar šādu:"4. Sertifikātā, kas ievešanas laikā pievienots liellopiem, aitām, kazām un cūkām, pēc veterinārās pārbaudes (ievešanas pārbaudes) jābūt paziņojumam, kurā skaidri norādīts, vai mājdzīvniekus ir vai nav atļauts ievest."20. Direktīvas 27. panta 1. punkta a) apakšpunktu aizstāj ar šādu:"a) liellopu, aitu, kazu un cūku ievešanai paredzētiem robežkontroles punktiem;"2. pantsDalībvalstīs stājas spēkā normatīvi un administratīvi akti, kas vajadzīgi, lai ne vēlāk kā 1992. gada 31. decembrī izpildītu šās direktīvas prasības. Par to tās tūlīt informē Komisiju.Kad dalībvalstis pieņem šos pasākumus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.3. pantsŠī direktīva ir adresēta dalībvalstīm.Briselē, 1991. gada 28. janvārīPadomes vārdā —priekšsēdētājsJ.-C. Juncker[1] OV C 48, 27.2.1989., 36. lpp.[2] OV C 96, 17.4.1989., 187. lpp.[3] OV C 194, 31.7.1989., 9. lpp.[4] OV L 46, 19.2.1991., 19. lpp.[5] OV L 302, 31.12.1972., 28. lpp.[6] OV L 224, 18.8.1990., 29. lpp.[7] OV L 302, 31.12.1972., 24. lpp.[8] OV L 395, 30.12.1989., 13. lpp.[9] OV L 26, 31.1.1977., 85. lpp.[10] OV L 46, 19.2.1991., 19. lpp.".--------------------------------------------------